Skallagrímur vann mjög mikilvægan sigur þegar Ýmismenn komu í heimsókn á föstudagskvöldið . Borgnesingar tróna nú á toppi riðilsins eftir sannfærandi sigra á aðalkeppinautunum í tveimur síðustu umferðum . Skallagrímur er nú með 18 stig eftir sjö umferðir , þremur stigum meira en Augnablik og Ýmsir , sem eru í næstu sætum . Þessi þrjú lið koma greinilega til með að berjast um tvö sæti í úrslitakeppni þriðju deildar . Leikurinn í Borgarnesi á föstudagskvöldið var nokkuð jafn og spennandi þótt heimamenn væru heldur sterkari aðilinn í heildina . Skallagrímsmenn voru duglegra liðið í fyrri hálfleiknum og meira með boltann . Sveinbjörn Geir Hlöðversson kom Skallagrími yfir á 22. mínútu og var það eina markið í fyrri hálfleiknum . Ýmismenn mættu ákveðnari til leiks eftir hlé og tókst þeim að jafna um miðbik seinni hálfleiks . Heimamenn tóku þá við sér að nýju , en það var ekki fyrr á elleftu stundu sem þeim tókst að knýja fram sigur . Það gerði Kristinn Aron Hjartarson með góðu marki á síðustu andartökum leiksins , 92. mínútu . Lokatölur 2 : 1 . Hinu Vesturlandsliðinu í 3. deildinni gengur ekki jafn vel og Skallagrímsmönnum . Snæfell tapaði 2 : 5 fyrir KB í Breiðholtinu á laugardag . Sigurður Heiðar Höskuldsson skoraði bæði mörk Snæfells . Sigurður jafnaði 1 : 1 strax í byrjun seinni hálfleiks . KB skoraði þrjú næstu mörk en Sigurður og Snæfellsmenn náðu aftur að laga stöðuna undir lokin rétt áður en Breiðhyltingar skoruðu síðasta mark leiksins . Snæfell er sem fyrr í næstneðsta sæti deildarinnar , en botnliðið Afríka tapaði 2:10 fyrir Augnabliki um helgina .